51. ΑΠΟΦΑΣΗ ΥΠΟΥΡΓΟΥ ΓΕΩΡΓΙΑΣ Αριθ. 183643/1825 της 11/19 Σεπτ. 1980 (ΦΕΚ Β΄ 934) Περί χορηγήσεως αδειών κυκλοφορίας δασικών μηχανημάτων. Έχοντας υπόψη: 1.Τις διατάξεις των άρθρ. 87 και 88 του Κ.Ο.Κ: (Νόμ. 614/1977), περί απογραφής, ταξινομήσεως και χορηγήσεως αδειών κυκλοφορίας των αγροτικών μηχανημάτων και κατ’ επέκταση των δασικών. 2.Την αριθ. 127553/1442/458/17.6.1980 απόφαση του Υφυπουργού με την οποία καθορίζεται, ο τρόπος απογραφής των δασικών μηχανημάτων και 3.Την ανάγκη χορηγήσεως αδειών κυκλοφορίας και κρατικών πινακίδων στα μηχανοκίνητα δασικά οχήματα και ρυμουλκούμενα απ’ αυτά, αποφασίζουμε: 1.Εγκρίνουμε, την χορήγηση αδειών κυκλοφορίας δασικών μηχανημάτων, που είναι σύμφωνα με τις προσωρινές προδιαγραφές δασικών μηχανημάτων, που έχουν εγκριθεί από τη Γεν. Δ/νση Δασών και Δ.Π. 2.Τα μηχανήματα που κυκλοφορούν με άδειες του Υπ. Δημοσίων Έργων θ’ απογραφούν αφού κατασχεθούν σε μια από τις προδιαγραφόμενες κατηγορίες. 3.Σε περίπτωση που υπάρχουν μηχανήματα αποκλίνοντα των προδιαγραφών και θεωρούνται δασικά, θα δοθούν προσωρινές άδειες μέχρι τέλους Ιουλίου 1981. 4.Αναγκαία προϋπόθεση χαρακτηρισμού δασικού μηχανήματος είναι η αποκλειστική απασχόληση σε δασικές εργασίες και δασικές περιοχές, που αποδεικνύεται από υπεύθυνη δήλωση του Νόμ. 105/69. 5.Άδειες οδηγήσεως ή χειρισμού των δασικών μηχανημάτων, θα ισχύουν για μεν τους δασικούς ελκυστήρες μετά ή άνευ ειδικών δασικών εξαρτήσεων και τα εν γένει αυτοκινούμενα δασικά μηχανήματα, οι άδειες των γεωργικών μηχανημάτων που εκδίδονται από τις αρμόδιες υπηρεσίες του Υπ. Γεωργίας, για δε τα φορτηγά αυτοκίνητα στα οποία έχουν προσαρμοσθεί ειδικές δασικές εξαρτήσεις θα πρέπει οι χειριστές - οδηγοί να διαθέτουν άδεια οδηγήσεως φορτηγού αυτοκινήτου, τουλάχιστον 3,5 τόννων. 6.Μηχάνημα που χαρακτηρίσθηκε δασικό και είναι σύνθετο, δηλ. μηχάνημα ενσωματωμένο σε γεωργικό ελκυστήρα ή φορτηγό αυτοκίνητο, εφ’ όσον για διαφόρους λόγους αφαιρεθεί το δασικό εξάρτημα, αμέσως θ’ αφαιρείται η άδειά του από τις δασικές υπηρεσίες, οι οποίες φέρουν την ευθύνη παρακολουθήσεως. 7.Η απόφαση αυτή να δημοσιευθεί στην Εφημερίδα της Κυβερνήσεως, οπότε αρχίζει και η ισχύς της. 